internet vaartha 244 Views
నేడు సెబి బోర్డు సమావేశం
ముంబై : కింగ్‌ఫిషర్‌ ఎయిర్‌లైన్స్‌ రూ.9వేల కోట్ల బకాయిలు, ప్రభుత్వరంగ బ్యాంకులలో పెరిగిపోతున్న నిరర్ధక ఆస్తులు పారుబాకీలు మొండి బాకీలను పరిష్కరించేందుకు సెబి కూడా ప్రభుత్వం, రిజర్వుబ్యాంకులతో కలిసి పనిచేయాలని నిర్ణయించింది. కావాలని బకాయిలు ఎగవేసే సంస్థలు వ్యక్తులకు ఇక మూలధన నిధుల సమీకరణకు ఈక్విటీ మార్కెట్లను ఉపయోగించ కుండా కఠిన చర్యలు తీసుకోవాలని నిర్ణయించింది. స్టార్టప్‌ కంపెనీలకు నిధుల సమీకరణ నిబంధనలు ఇటీవలే సడలించింది. మూలధన మార్కెట్లలో విస్తృత స్థాయిలో సంస్కరణలు ప్రవేశపెట్టిన సెబి అదే స్థాయిలో కావాలని బకాయిలు ఎగవేసేవారిపై కూడా కఠిన చర్యలకు ఉపక్రమిస్తోంది. ఈ సంస్థలు వ్యక్తులు ఇకపై మార్కెట్ల నుంచి నిధులు సేకరించేవీలులేకుండా గట్టి చర్యలు తీసుకుంటున్నది. దీనివల్ల చిన్న ఇన్వెస్టర్ల సొమ్ముకు భద్రత కల్పించినట్లవుతుంది. సెబీ పాలకవర్గాన్ని ఉద్దేశించి ఆర్థికమంత్రి అరుణ్‌జైట్లీ శనివారం సమీక్ష నిర్వహించనున్నారు. ఇదే సమయంలో సెబి కూడా విల్‌ఫుల్‌ డిఫాల్టర్ల అంశాన్ని ప్రస్తావించి గట్టిచర్యలకు ఉపక్రమించాలని నిర్ణయించింది. సెబి ఇప్పటికే టేకోవర్‌ నియమ నిబంధనలను కఠినతరం చేసింది. విలీ నం, కొనుగోళ్లలో పర్యవేక్షణ, నియంత్రణ బాధ్యతపై కొత్త అర్ధాలను నిర్వచించింది. సెన్సెక్స్‌, నిఫ్టీలతోపాటు కీలక స్టాక్‌ మార్కెట్‌ సూచీ ల్లో కూడా పలు మార్పులు సవరణలు చేసింది. డిపాజిటరీలద్వారా వివిధ నగదు ప్రయోజనాలపై కూడా చర్చలు జరిపింది. ప్రత్యామ్నా య పెట్టుబడుల నిధికి సానుకూలమయిన పన్ను విధానం ఉండాలని సూచిస్తోంది. అలాగే స్టార్టప్‌ కంపెనీలకు సరళీకృత నిధుల సేకరణ విధానం, కొత్తగా క్రౌడ్‌ ఫండింగ్‌ వంటి వాటికి ప్రోత్సాహం ఇవ్వాలని ఇదే అంశాన్ని బోర్డు సమావేశంలో చర్చించాలని నిర్ణయించింది. ఇక కావాలని బకాయిల ఎగవేతదారులకు సంబంధించి సెబి ఆర్‌బిఐ, ప్రభుత్వంతో కలిసి పనిచేయాలని నిర్ణయించింది. ఈ జాబితాలను సేకరించి ఇకపై ఈ కంపెనీలు మార్కెట్లనుంచి నిధుల సమీకరించడం మరింత కఠినతరం చేయాలని సూచించింది. కింగ్‌ఫిషర్‌ ఎయిర్‌లైన్స్‌ యజమాని విజయ్ మాల్యా రూ.9వేల కోట్ల రుణబకాయిలు అంశం వెలుగుచూడటంతో సెబి కూడా ఆదిశగా అడుగులు వేస్తోంది. బ్యాంకు లు కొన్ని సంస్థలకు రుణాలివ్వడం నిలిపివేసిన సమయంలో ఈసంస్థ లు ఈక్విటీ మార్కెట్లను, డెట్‌ మార్కెట్లను ఆసరగాచేసుకుని నిధులు సేకరిస్తున్నాయి. అయితే ఈ కంపెనీలు బకాయిలు ఎగ వేసిన అంశాన్ని మరుగున ఉంచి నిధులు సేకరిస్తున్నట్లు సెబి గుర్తించింది. వీటికోసం ఐపిఒలు, ఎఫ్‌పిఒలు వంటి వాటి జారీ పై ఆంక్షలు విధించాలని నిర్ణయించింది. అయితే వీరు ప్రస్తుత వాటా దారుల నుంచి నిధులు సమీకరించుకోవచ్చు. ప్రమోటర్లు నుంచి కూడా రైట్స్‌ జారీ, ప్రైవేట్‌ప్లేస్‌మెంట్‌ లేదా ప్రాధాన్యతా కేటాయిం పులు వంటి వాటి ద్వారా నిధులు సమీకరించుకునే అవకాశం ఉంది. ఇక ఆల్గో ట్రేడింగ్‌, కోలొకేషన్‌ సర్వీసెఓస్‌,. కొత్త ఉత్పత్తులు, కొత్త ఇన్వెస్టర్‌ కేటగిరీలు కమోడిటీ మార్కెట్ల సమీక్ష వంటివి కూడా సెబీ బోర్డు అజెండాలో ఉన్నాయి. సెబి ఛైర్మన్‌ యుకె సిన్హా పదవీ కాలా న్ని మరోఏడాది పొడిగించిన తర్వాత సెబిబోర్డు సమావేశం మొదటి సారి జరుగుతోంది. 2011 ఫిబ్రవరి 18వ తేదీ సిన్హా ఛైర్మన్‌గా బాధ్యతలు స్వీకరించారు. కార్పొరేట్‌ బాండ్లు, మ్యూచువల్‌ఫండ్స్‌, ఈక్విటీ ఉత్పత్తులు, చిన్న ఇన్వెస్టర్ల సొమ్ముకు భద్రత వంటివి బోర్డు సమావేశం కీలక అజెండాగా చెపుతున్నారు. అవకతవకల కార్య కలాపాలపై సెబి ఎల్లవేళలా నిఘా ఉంచుతుందన్న సంకేతాలు పంపించేందుకు సిన్హా కృషిచేస్తున్నారు. ఇన్వెస్టర్లను మోసం చేసే సంస్థలు వ్యక్తులకు గుణ పాఠం తప్పదని చెపుతున్నారు. తన బడ్జెట్‌ అంచనాలు, ప్రణాళికాబద్ధమైన విధివిధానాలు, వచ్చే ఏడాది అమలు చేసే కార్యక్రమాలను సమావేశంలో చర్చిస్తారు. ఇక టేకోవర్‌ నియమ నిబంధనలకు సంబంధించి నియంత్రణ అనే పదం నిర్వచనానికి సంబంధించి పలు సూచనలు చేసింది. జెట్‌ ఎతిహాద్‌ డీల్‌ వంటి కేసులు ఎన్నో ఉన్నాయి. సంస్థ పర్యవేక్షణ బాధ్యతలు విస్తృత స్థాయిలో చర్చలు జరిగిన తర్వాత బాధ్యతలు భారతీయ యాజమాన్యానికే ఉండాలని నిర్ణయించిన సంగతి తెలిసిందే.